Calvinia trek vere reg vir onvergeetlike Hantam Vleisfees | My Matzikama
Van Vrydag, 24 Augustus tot Saterdag, 25 Augustus kan feesgangers die lekkerste vleis eet, top-kunstenaars sien en allerlei ander vermaak geniet. Ma, pa, oupa en ouma en die kinders sal nie vir een oomblik wil stil sit nie. Vanjaar vind die fees vir die 29ste keer plaas en ’n onvergeetlike kuier is gewaarborg. Terwyl jy dans dat die stof staan op musiek van Ricus Nel, Monique Steyn, die Klipwerf Orkes en vele meer, kan jou kinders baljaar op die springkasteel met hul gesiggies kleurvol geverf.
Vleiseet en spierebult is nie al wat jy kan doen by die fees nie. Jaarliks word die pawiljoen by die Hantam Vleisfees volgepak met feesgangers wie nie kan wag vir die demonstrasie van die karkas-ontbening nie. Vanjaar se demonstrasie word deur Huibrecht Taljaard aangebied. Die vure sal brand en die lieflike reuk van vars gebraaide skaapvleis sal oor die hele feesterrein hang. Om elke hoek en draai sal jy ’n ander lekkerny te ete kry. Skaapkop is een van die geregte wat terdeë deur feesgangers geniet kan word. Skaapstertjies en die immergewilde klirib is jaar na jaar absolute treffers by die Hantam Vleisfees.
Terwyl die vure brand, kan jy die kliprib-braaidemonstrasie by die Karoo-stalletjie kan geniet. Ribbetjies het nog nooit so lekker gesmaak soos wat daar al in die verlede by hierdie fees voorberei is nie. Louis Massyn, wat al die kliprib geëet het, sê die volgende: “Hierdie was die lekkerste rib wat ek nog ooit geniet het. My mond water as ek nou terugdink aan die fees.” Jou kinders sal beslis gou van hul oortollige energie ontslae raak. As hulle gaande is oor windbuks skiet, sal hulle die windbuks valplaat-skietgeleentheid baie geniet. Daar sal ook vanjaar weer ’n inkleurkompetisie wees waar die kreatiewe jongspan hulself kan uitleef. Op Saterdag, 25 Augustus mag jy nie die Mini Mej. Vleisfees om 11:00 en Mini Mnr. Spiere om 13:30 misloop nie.
Klik hier vir meer inligting, die volledige program en om jou verblyf te bespreek. Kaartjies sal slegs by die hekke te koop wees. Op Vrydag, 24 Augustus kos die
kaartjies vir volwassenes R50 en R20 vir kinders. Op Saterdag, 25 Augustus kos die kaartjies vir volwassenes R100 en vir kinders R50.
Oudleerlinge van Sekondêre Skool Vredendal (van 1987 tot verlede jaar) word hartlik genooi om deel te neem aan ’n...
Laerskool Vredendal bied koorfees aanParfuum en wat dit vir jou kan doen